ΓΡΑΠΤΗ ΕΡΩΤΗΣΗ E-2512/97 υποβολή: Amedeo Amadeo (NI) προς την Επιτροπή (22 Iουλίου 1997)

Θέμα: Ελεύθερη κυκλοφορία ποδοσφαιριστών

Στην υπόθεση Ronaldo έχουν αναφερθεί όλα τα διεθνή μέσα ενημέρωσης. Δεδομένου ότι:

- υπάρχει μια σύμβαση πολυετούς διάρκειας, η οποία έχει ελεύθερα καταρτισθεί μεταξύ της Barcellona και του Ronaldo 7

- υπάρχει, στο σημείο 6 της σύμβασης, ρήτρα καταγγελίας της σύμβασης εκ μέρους του ποδοσφαιριστή, ύστερα από την καταβολή προκαθορισμένου ποσού 7

- η ρήτρα αυτή δεν έχει δεσμεύσεις, ούτε υποχρεώσεις, ούτε περιορισμούς και εξαρτάται μόνο από τη βούληση του παίκτη.

Μπορεί η Επιτροπή να αναφέρει.

1. Γιατί η Barcellona και η Ισπανική Ομοσπονδία Ποδοσφαίρου αρνούνται τη μεταγραφή στην Ιταλική Ομοσπονδία Ποδοσφαίρου και στην INTER, την ομάδα που επέλεξε ο Ronaldo αφού ανακοίνωσε γραπτώς στην Barcellona την πρόθεσή του να καταγγείλει τη σύμβαση, και αφήνουν να διαρρεύσει η άποψη ότι η ρήτρα ισχύει μόνο στο εσωτερικό της Ισπανίας;

2. Μπορεί η Επιτροπή να αναφέρει γιατί η ΦΙΦΑ, που θα συνέλθει και πάλι τον Ιούλιο, δεν εξέφρασε αμέσως άποψη νομικο-συμβατικού τύπου για να υπερασπισθεί τη σύμβαση που συνήψε ένας εργαζόμενος ο οποίος ασκεί το δικαίωμά του να εξακολουθήσει τη δραστηριότητά του στο εσωτερικό της Ευρωπαϊκής Κοινότητας και γιατί η ΦΙΦΑ, αντίθετα, επέμεινε σταθερά στην προώθηση συμφωνίας μεταξύ των ομάδων. Το γεγονός αυτό διαστρέφει τη συμβατική έννοια της καταγγελίας που υπογράφεται ελεύθερα από τις δύο πλευρές (επιχείρηση-εργαζόμενος) και ευνοεί την «εκχώρηση της σύμβασης» με τις σχετικές οικονομικές συναλλαγές μεταξύ των ομάδων, προς βλάβην του παίκτη, παραβιάζοντας με τον τρόπο αυτό το δικαίωμα του συγκεκριμένου εργαζόμενου καθώς και το νομικό δικαίωμα.

3. Ζητείται από την Ευρωπαϊκή Επιτροπή να εκφραστεί υπερασπιζόμενη μια σύμβαση που συνήφθη ελεύθερα και επομένως είναι έγκυρες όλες οι ρήτρες της και, εφόσον δεν υπάρχουν περιορισμοί, θα πρέπει να θεωρούνται διεθνώς έγκυρες. Εφόσον είναι έγκυρες για την Ισπανία, θα πρέπει να θεωρούνται έγκυρες στο εσωτερικό της Ευρωπαϊκής Ένωσης και το επιχείρημα της αποκλειστικώς εθνικής ισχύος να θεωρηθεί παράλογο. Έτσι, πράγματι, θα επιβεβαιωθεί με έμφαση μια από τις θεμελιώδεις αρχές της κοινοτικής Συνθήκης, η εξασφάλιση της ελεύθερης κυκλοφορίας των εργαζομένων στις 15 χώρες μέλη.

Απάντηση του κ. Van Miert εξ ονόματος της Επιτροπής (11 Σεπτεμβρίου 1997)

Η Επιτροπή επιθυμεί να διευκρινίσει στο Αξιότιμο Μέλος ότι η ελεύθερη κυκλοφορία των εργαζομένων, όπως θεσπίζεται στις διατάξεις του άρθρου 48 της συνθήκης ΕΚ, δεν τυγχάνει εφαρμογής σε έναν βραζιλιανό υπήκοο ο οποίος επιθυμεί να κυκλοφορήσει μεταξύ δύο κρατών μελών.

Η εκτίμηση του συμβιβάσιμου μιας περιοριστικής πρακτικής προς τους κανόνες του ανταγωνισμού της συνθήκης ΕΚ και ειδικότερα προς το άρθρο 85, δεν μπορεί να γίνει παρά με πλήρη γνώση των γεγονότων και του οικονομικού και νομικού πλαισίου όπου εφαρμόζεται η πρακτική. Πάντως, δεν αποκλείεται οι κανονιστικές ρυθμίσεις ή αποφάσεις της διεθνούς ομοσπονδίας των ενώσεων ποδοσφαίρου (FIFA), που εμποδίζουν τους παίκτες (κοινοτικούς και μη) να αποκτούν το διεθνές πιστοποιητικό μεταφοράς στις περιπτώσεις πρόωρης καταγγελίας των συμβάσεων εργασίας τους ή διατηρούν σε ισχύ, στο εσωτερικό του Ευρωπαϊκού Οικονομικού Χώρου (ΕΟΧ), για τους μη κοινοτικούς παίκτες, το διεθνές σύστημα μεταφορών το οποίο, για τους κοινοτικούς παίκτες, καταδικάστηκε από το Δικαστήριο, παραβιάζουν την εν λόγω διάταξη της συνθήκης εφόσον από την εφαρμογή τους απορρέουν περιοριστικά αποτελέσματα για τους αθλητικούς ομίλους του ΕΟΧ. Το σημείο 1 της εγκυκλίου αριθ. 616 της FIFA περιέχει τον τελευταίο αυτό κανόνα (διατηρεί το διεθνές σύστημα μεταφορών για τους μη κοινοτικούς παίκτες) και το σημείο 2 του πρώτου κανόνα (πρόωρη καταγγελία της σύμβασης εργασίας).

Στις 2 Ιουλίου 1997, η Επιτροπή απηύθυνε επιστολή στην FIFA που περιέχει προκαταρκτική εκτίμηση κατά βάσιν αρνητική τόσο όσον αφορά το σημείο 1 της εν λόγω εγκυκλίου σχετικά με το άρθρο 85 της συνθήκης ΕΚ (άρθρο 53 της συμφωνίας ΕΟΧ) όσο και όσον αφορά το σημείο 2 σχετικά με τις διατάξεις του άρθρου 48 και 85 της συνθήκης ΕΚ (άρθρο 53 της συμφωνίας ΕΟΧ).